钦定古今图书集成/明伦汇编/官常典/第061卷 > 勃海王悝
## 钦定古今图书集成/明伦汇编/官常典/第061卷 > 勃海王悝

按《后汉书千乘贞王传》：“勃海孝王鸿无子，梁太后立
桓帝弟蠡吾侯悝奉鸿祀。延熹八年，悝谋为不道，有
司请废之。帝不忍，乃贬为瘿陶王，食一县。悝后因中
常侍王甫求复国，许谢钱五千万。帝临崩，遗诏复为
勃海王。悝知非甫功，不肯还谢钱。甫怒，阴求其过。初
迎立灵帝，道路流言，悝恨不得立，欲钞征书，而中常”
侍郑飒、中黄门董腾，并任侠，通剽轻，数与悝交通。王
甫伺察，以为有奸，密告司隶校尉段颎。熹平元年，遂
收飒送北寺狱，使尚书令廉忠诬奏“飒等谋迎立悝，
大逆不道。”遂诏冀州刺史收悝考实。又遣大鸿胪持
节与宗正、廷尉之勃海追责悝，悝自杀。妃妾十一人、
子女七十人、伎女二十四人皆死狱中。傅相以下，以
辅导王不忠，悉伏诛。悝立二十五年，国除，众庶莫不
怜之。按《史弼传》，弼迁北军中候。是时桓帝弟勃海
王悝，素行险辟，僭傲多不法。弼惧其骄悖为乱，乃上
封事曰：“臣闻帝王之于亲戚，爱虽隆，必示之以威，体
虽贵，必禁之以度。如是，和睦之道兴，骨肉之恩遂。昔
周襄王恣甘昭公，孝景”皇帝骄梁孝王，而二弟阶宠，
终用勃慢，卒周有播荡之祸，汉有爰盎之变。窃闻勃
海王悝，凭至亲之属，恃偏私之爱，失奉上之节，有僭
慢之心，外聚剽轻不逞之徒，内荒酒乐，出入无常，所
与群居，皆有口无行，或家之弃子，或朝之斥臣，必有
《羊胜》《伍被》之变，州司不敢弹纠，傅相不能匡辅。陛下
隆于友“于，不忍遏绝，恐遂滋蔓，为害弥大。乞露臣奏，
宣示百僚，使臣得于清朝明言其失，然后诏公卿平
处其法。法决罪定，乃下不忍之诏。臣下固执，然后少
有所许。如是则圣朝无伤亲之讥，勃海有享国之庆。
不然，惧大狱将兴，使者相望于路矣。”臣职典禁兵，备
御非常，而妄知藩国，干犯至戚，罪不容诛，不“胜愤懑，
谨冒死以闻。”帝以至亲，不忍下其事。后悝竟坐逆谋，
贬为瘿陶王。